CELEX: 32017D0022
Language: fi
Date: 2017-07-05 00:00:00
Title: Euroopan keskuspankin päätös (EU) 2017/1258, annettu 5 päivänä heinäkuuta 2017, luottamuksellisten tilastotietojen luovuttamista yhteiselle kriisinratkaisuneuvostolle koskevan päätöksentekovallan siirtämisestä (EKP/2017/22)

12.7.2017   
            
            
               FI
            
            
               Euroopan unionin virallinen lehti
            
            
               L 179/39
            
         EUROOPAN KESKUSPANKIN PÄÄTÖS (EU) 2017/1258,
   annettu 5 päivänä heinäkuuta 2017,
   luottamuksellisten tilastotietojen luovuttamista yhteiselle kriisinratkaisuneuvostolle koskevan päätöksentekovallan siirtämisestä (EKP/2017/22)
   EUROOPAN KESKUSPANKIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon Euroopan keskuspankkijärjestelmän ja Euroopan keskuspankin perussäännön ja erityisesti sen 12.1 artiklan,
   ottaa huomioon Euroopan keskuspankin valtuuksista kerätä tilastotietoja 23 päivänä marraskuuta 1998 annetun neuvoston asetuksen (EY) N:o 2533/98 (1) ja erityisesti sen 8 artiklan 4 a kohdan,
   sekä katsoo seuraavaa:
   
               (1)
            
            
               Asetuksen (EY) N:o 2533/98 8 artiklan 4 a kohdan ensimmäisen virkkeen mukaan Euroopan keskuspankkijärjestelmä (EKPJ) voi luovuttaa luottamuksellisia tilastotietoja niille jäsenvaltioiden ja unionin viranomaisille tai elimille, jotka vastaavat rahoituslaitosten, markkinoiden ja infrastruktuurien valvonnasta tai rahoitusjärjestelmän vakaudesta unionin tai kansallisen lainsäädännön mukaisesti, sekä Euroopan vakausmekanismille (EVM) vain siinä määrin ja niin yksityiskohtaisina kuin on tarpeen niiden tehtävien hoitamiseksi. Yhteinen kriisinratkaisuneuvosto on tällainen viranomainen tai elin.
            
         
               (2)
            
            
               Asetuksen (EY) N:o 2533/98 8 artiklan 4 a kohdan toisen virkkeen mukaan luottamuksellisia tilastotietoja vastaanottavien viranomaisten tai elinten on toteutettava kaikki tarvittavat lainsäädännölliset, hallinnolliset, tekniset ja organisatoriset toimenpiteet luottamuksellisten tilastotietojen fyysisen ja loogisen suojauksen varmistamiseksi. EKP:n neuvoston arvioinnin mukaan yhteinen kriisinratkaisuneuvosto on toteuttanut tällaisia toimenpiteitä.
            
         
               (3)
            
            
               Tilastotietojen luovuttamista yhteiselle kriisinratkaisuneuvostolle koskevien päätösten antamiseen liittyvän päätöksentekomenettelyn helpottamiseksi tarvitaan delegointipäätös. Euroopan keskuspankkijärjestelmän ja Euroopan keskuspankin perussäännön 12.1 artiklassa määrätään, että EKP:n neuvosto voi tietyissä kysymyksissä päättää siirtää toimivaltaa johtokunnalle. Euroopan unionin tuomioistuimen kehittämien ja vahvistamien delegointia koskevien yleisten periaatteiden mukaan päätöksentekovallan siirtämisen pitäisi olla vähäistä, oikeasuhteista ja määritettyihin edellytyksiin perustuvaa. Koska kyseessä olevat päätökset ovat luonteeltaan pikemminkin teknisiä kuin poliittisia, tällaiset edellytykset voivat jäädä melko yleisiksi.
            
         
               (4)
            
            
               Jos tässä delegointipäätöksessä vahvistetut delegoidun päätöksen antamista koskevat edellytykset eivät täyty, EKP:n neuvoston olisi johtokunnan esityksestä tehtävä luottamuksellisten tilastotietojen luovuttamista yhteiselle kriisinratkaisuneuvostolle koskevat päätökset.
            
         
               (5)
            
            
               Luottamuksellisten tilastotietojen luovuttamista yhteiselle kriisinratkaisuneuvostolle koskevien pyyntöjen määrän merkittävän kasvun vuoksi päätös olisi hyväksyttävä kiireellisesti ja sen olisi tultava voimaan päivänä, jona se julkaistaan Euroopan unionin virallisessa lehdessä.
            
         ON HYVÄKSYNYT TÄMÄN PÄÄTÖKSEN:
   1 artikla
   Määritelmät
   Tässä päätöksessä tarkoitetaan:
   
               1)
            
            
               ’luottamuksellisilla tilastotiedoilla’ asetuksen (EY) N:o 2533/98 1 artiklan 12 kohdassa tarkoitettuja luottamuksellisia tilastotietoja;
            
         
               2)
            
            
               ’delegoidulla päätöksellä’ EKP:n neuvoston tämän päätöksen mukaisesti siirtämän päätöksentekovallan nojalla tehtyä päätöstä.
            
         2 artikla
   Luottamuksellisten tilastotietojen luovuttaminen yhteiselle kriisinratkaisuneuvostolle
   1.   EKP:n neuvosto siirtää luottamuksellisten tilastotietojen luovuttamista yhteiselle kriisinratkaisuneuvostolle koskevan päätöksentekovallan johtokunnalle.
   2.   Luottamuksellisten tilastotietojen luovuttamista yhteiselle kriisinratkaisuneuvostolle koskeva päätös tehdään delegoidulla päätöksellä ainoastaan, jos 3 artiklassa vahvistetut delegoidun päätöksen tekemistä koskevat edellytykset täyttyvät.
   3 artikla
   Luottamuksellisten tilastotietojen luovuttamista yhteiselle kriisinratkaisuneuvostolle koskevan delegoidun päätöksen tekemisen edellytykset
   1.   Luottamuksellisten tilastotietojen luovuttamista yhteiselle kriisinratkaisuneuvostolle koskeva päätös voidaan tehdä delegoidulla päätöksellä ainoastaan, jos tiedot ovat asetuksen (EY) N:o 2533/98 8 artiklan 4 a kohdan mukaisesti tarpeen yhteisen kriisinratkaisuviranomaisen tehtävien hoitamiseksi. Yhteiselle kriisinratkaisuviranomaiselle luovutettavien luottamuksellisten tilastotietojen on oltava asianmukaisia ja olennaisia eivätkä ne saa olla liian laajoja suhteessa mainittuihin tehtäviin.
   2.   Luottamuksellisten tilastotietojen luovuttamista yhteiselle kriisinratkaisuneuvostolle koskeva päätös voidaan tehdä delegoidulla päätöksellä ainoastaan,
   
               a)
            
            
               jos yhteinen kriisinratkaisuneuvosto tarvitsee tietoja yleisen edun arvioimisessa tutkiakseen, millaisia vaikutuksia kriisinratkaisutoimilla mahdollisesti olisi vastapuoliin rahoitusjärjestelmän vakauden näkökulmasta, sekä tarkastellakseen taloudellisia sidoksia muihin rahoituslaitoksiin ja vastapuoliin,
            
         
               b)
            
            
               jos tietojen luovuttaminen ei vaaranna EKPJ:n tehtävien hoitoa.
            
         4 artikla
   Voimaantulo
   Tämä päätös tulee voimaan päivänä, jona se julkaistaan Euroopan unionin virallisessa lehdessä.
   
      Tehty Frankfurt am Mainissa 5 päivänä heinäkuuta 2017.
      
         
            EKP:n puheenjohtaja
         
         Mario DRAGHI
      
   
   
      (1)  EYVL L 318, 27.11.1998, s. 8.